THAI เลื่อนตัดเที่ยวบิน”กรุงเทพฯ-โรม”ไป 1 ก.พ.59 จากเดิม 26 ต.ค.58
THAI เลื่อนตัดเที่ยวบิน"กรุงเทพฯ-โรม"ไป 1 ก.พ.59 จากเดิม 26 ต.ค.58
11 ส.ค. 2558

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า คณะกรรมการบริษัทมีมติในการประชุมเมื่อวันที่ 10 สิงหาคม 2558 ให้เลื่อนการยกเลิกเที่ยวบินกรุงเทพฯ – โรม จากวันที่ 26 ตุลาคม 2558 เป็นวันที่ 1 กุมภาพันธ์ 2559 เพื่อสนับสนุนการท่องเที่ยวในช่วงฤดูการท่องเที่ยว หรือ High Season ของกรุงโรม ประเทศอิตาลี
ขณะเดียวกันบริษัทจะประสานร่วมมือกับการท่องเที่ยวแห่งประเทศไทยในการร่วมกันทำการส่งเสริมการตลาดในเส้นทางไป – กลับสู่โรม โดยบริษัทฯ จะให้บริการ 4 เที่ยวบินต่อสัปดาห์ ทำการบินด้วยเครื่องบินโบอิ้ง 747-400 ทุกวันจันทร์ พุธ ศุกร์ และอาทิตย์
อย่างไรก็ตาม การยกเลิกเส้นทางต่าง ๆ เป็นการยกเลิกเพียงชั่วคราวเท่านั้น โดยบริษัทฯมีแผนที่จะพิจารณากลับมาให้บริการในเส้นทางดังกล่าวได้อีกครั้ง เมื่อบริษัทฯ ได้ดำเนินการตามแผนปฏิรูปไประยะหนึ่ง และมั่นใจว่าสามารถกลับมาแข่งขันในเส้นทางนั้น ๆ ได้
 
 